Driejarige deur krokodil in Zimbabwe gegrypArgieffoto ŉ Driejarige meisie van Zimbabwe is die derde persoon in haar familie om deur ŉ krokodil doodgemaak te word, het die Southern Eye Donderdag berig. Volgens die koerant is Lubelihle Nyoni op 22 Februarie deur ŉ krokodil gegryp toe sy op die oewer van die Zambezirivier in Hwange, in die noorde van Zimbabwe, gespeel het. Nyoni het saam met ŉ agtjarige maatjie, Mawili Reno, gespeel toe die krokodil haar aangeval het. “Ek was so paar meter van die rivier af besig om iets te doen, toe ek gille gehoor het. Toe ek opkyk toe sien ek hoe ŉ groot krokodil haar gryp,” het Margi Reno, ŉ familielid, aan die koerant gesê. “My brein kon vir ŉ oomblik nie verwerk wat gebeur het nie, maar ek het herstel en na Mawili gehardloop.” Nyoni se liggaam is nog nie gevind nie. Volgens inwoners is die kind se oupa en oom ŉ paar jaar gelede oor deur krokodille doodgemaak. Dit was die derde krokodilaanval op kinders wat in die laaste twee maande in die land aangemeld is.